**SOPRONI EGYETEM BENEDEK ELEK PEDAGÓGIAI KAR**

**„ÖRÖKZÖLD” CÍMŰ PROJEKTHÉT TERVEZETE**

**2022. DECEMBER 5-8. IDŐSZAKRA**

A projekt címe: ***„ÖRÖKZÖLD”***

Témája: Az adventi időszak komplex - tudományelméleti és interdiszciplináris gyakorlati - megközelítése, feldolgozása kooperatív tanítási-tanulási technikák alkalmazásával, az élménypedagógia és a tevékenységközpontú pedagógiai módszerek alkalmazásával.

A cím: a karácsonyváró ünnepkör, az adventi koszorú szimbolikája mellett utal a Zöld Egyetem szellemiségre, a fenntarthatóságra, a természeti környezettel való kapcsolatra, az adventi ünnepkör és a téma folytonosan visszatérő, „örökzöld” jellegére, a projekt során feldolgozandó múltbéli „örökzöld” hagyományokra, a keresztény egyetemes (kulturális és szakrális) „örökzöld” értékekre.

Időszak: 2022. december 5-8.

Résztvevők:

A projekt megkívánja a széleskörű külső partnerek bevonását, a nyitott, életszerű tanulási környezetben szerzett tapasztalatokat, az oktatási intézmény és az azt körülvevő természeti-társadalmi környezet aktív „párbeszédét” a témához kapcsolódó organikus összefüggések és kapcsolódási pontok komplex feltárásának érdekében. (*„Az iskola legyen maga az élet”; „Egy gramm tapasztalat többet ér egy tonna teóriánál”* – John Dewey).

Így bevonhatók lesznek az alábbiak:

* a Benedek Elek Pedagógiai Kar oktatói, nappali tagozatos hallgatói
* a bevont Karok és szervezeti egységek oktatói, hallgatói (EMK, FMK, LKK, TAEG, Lewinszky Anna Gyakorló óvoda)
* külső szakmai partnerek: köznevelési és szociális intézmények, szervezetek, cégek, magánszemélyek stb.
* a december 7-i nyílt napra érkező diákok

A fenti alapelvek mentén a projektben feldolgozható témakörök (a többi karral és a külső szereplőkkel való kapcsolódási pontokat az egyes témák vezetőinek és a csapatnak kell majd részletesebben kidolgozni!)

|  |  |
| --- | --- |
| **„ÖRÖKZÖLD” - ADVENT PROJEKT** | |
| **A témakör kreatív címe (a csapatok ezen témák köré szerveződhetnek)** | **A témán belül feldolgozható tartalmak, kérdéskörök, tevékenységek (a tudományos, művészeti és módszertani ismeretkörök integrációjával)** |
| 1. Fenyőmustra | fenyőfajokkal való ismerkedés, erdőgazdálkodás, „állatok karácsonya”, adventi koszorúkészítés, fenntarthatóság, környezeti nevelés, erdőpedagógia, túrázás az erdőben stb. (kapcsolódási lehetőség a Botanikus kerttel, az EMK-val, FMK-val, TAEG-gel, ERTI-vel) |
| 2. Várakozás együtt vagy egyedül | az ünnepi hangulat pszichológiája, ünnepi depresszió, családdal és magányosan ünnepelni, ünnepi krízishelyzetek kezelése, Mikulás-várás, mikor, hogy érdemes elmondani a gyerekeknek az ünnepek tartalmát (Valóban a Mikulás/Jézuska hozza?), miért jó hinni valamiben, az ünnep, a várakozás lelki/vallásos/szakrális tartalmai stb. (kapcsolódási lehetőségek a SOSZI-val, mentálhigiénés szakemberekkel, egyetemi lelkésszel, hallgatói támogató szolgálattal) |
| 3. Gondolatok-hangulatok | adventi irodalmi alkotások, versek gyűjtése, elemzése, adventi témájú könyvek, adventi felolvasó est, könyvajánló az ünnepekre (ajándékötletek), adventi irodalmi műsor szociális otthonokban, médiában, óvodában, adventi vásárban stb. (kapcsolódási lehetőségek köznevelési és szociális intézményekkel, médiával, Rektori Hivatallal) |
| 4. Dekor | az advent szimbolikája a művészetekben, a kar épületének ünnepi díszbe öltöztetése (a korábbi ünnepi dekoráció elkészítése), adventi kalendárium, adventi témájú műalkotások elemzése, az ünnep esztétikuma otthon és az intézményekben, karácsonyfa-díszítési trendek és ötletek a hagyományostól a modern ötletekig, ajándékcsomagolás kreatív, fenntartható módon stb. (kapcsolódási lehetőségek AMI-val, FMK-val) |
| 5. Édes-mézes | adventi sütés-főzés, mézeskalácskészítés, mézeskalács házikó szépségverseny, ünnepi receptek, szaloncukor készítés, praktikák, ötletek az ünnepekre, a mézeskalács eredete, ünnepi ételek a világban (kutatómunka), ünnepi konyhaművészet, az ünnepi asztal kreatív díszítése (kapcsolódási lehetőségek óvodákkal, cukrászatokkal, Harrer műhellyel, mézeskalács ajándék a nyílt napra látogatóknak, kari karácsonyfa díszítése, óvodások bevonása stb.) |
| 6. Hogy is volt? | az advent eredete, régi idők szokásainak kutatása, adventhez kötődő népszokások, népi hagyományok felelevenítése, dramatizálása, jeles napok András naptól karácsonyig (adventi kalendárium, Szt. Miklós legendája, Luca nap, Betlehemes játék, szeretetalma stb.) (kapcsolódási lehetőségek óvodákkal, múzeumokkal, drámapedagógusokkal, AMI-val stb.) |
| 7. Csengőszó | advent a zeneművészetben, adventi zeneművek, kamarazene, kamarakórus, adventi dallamok, koncert a karon, zenetörténettel összekapcsolva, adventi Mese és Muzsika foglalkozás, játék a csengettyűkkel, templomi orgonamuzsika stb. (kapcsolódási pontok óvodák, iskolák, soproni adventi vásár, egyetemi adventi koncert, zeneiskola, Kuzsner Péter stb) |
| 8. Meglepi | adventi naptár, játék- és ajándékkészítő műhely természetes anyagokból, kézzel készített, fenntartható módon, újrahasznosított eszközökből (társasjátékok, ajándékok, csomagolási ötletek…) (kapcsolódási lehetőségek TAEG, Erdő Háza, Botanikus kert, AMI, FMK, Macskakő múzeum stb.) |
| 9. Vásárlás-láz | adventi vásárlási szokások feltérképezése, piackutatás, kommunikáció, marketing és reklám az ünnepek előtt, vásárlási trendek elemzése, a vásárlás pszichológiája, pénzügyi tudatosság fiatal és időskorban, takarékos megoldások az ünnepekre, családi kassza, kiadások tervezése, kényszeres vásárlás stb. (kapcsolódási pontok LKK, kommunikációs és reklám szakemberek, pszichológus, addiktológus stb.) |
| 10. Ünnepi életmód | egészségtudatos ünneplés, ünnepi diéta, egészséges ételek készítése, táplálkozási tanácsadás, ételintoleranciák az ünnepek alatt, őszi, téli mozgásformák kicsiknek és nagyoknak, rekreáció, sport az őszi/téli természetben, fogyókúra „okosan”, tudatosan az ünnepek után, egészségügyi diagnosztika (vércukor, vérnyomás mérés, testzsír százalék mérés stb.) (kapcsolódási pontok: egészségügyi szakemberek, SMAFC, sportegyesületek, táplálkozási tanácsadó, Dr. Kovács Gábor – New Medical Center, allergológus stb.) |
| 11. „Reszkessetek betörők!” | adventi, karácsonyi filmek, filmelemzés, filmvetítés, filmklub, filmplakátok tervezése, a filmekben megjelenő ünnepi élethelyzetek, adventi, karácsonyi animációs filmek, rajzfilmek, példaképek, tipikus szerepek a filmekben, ünnepi televíziós műsorkínálat elemzése, trendek (régi és mai filmek komparatív elemzése) stb. (kapcsolódási pontok: kommunikációs és médiás szakemberek, Bűvösvölgy, Nemzeti Filmarchívum, AMI stb.) |
| 12. Globus | advent és karácsony a nagyvilágban, nemzetközi hallgatók bevonásával más országok adventi, karácsonyi szokásainak, hagyományainak feltérképezése, sütemények készítése, kaácsonyfa-körkép a világban, más kultúrák, vallások ünnepei decemberben, Mikulás-várás Európában, angol nyelvű adventi dalok, mesék, versek stb. (kapcsolódási pontok: Erasmus hallgatók, egyetemi karok nemzetközi hallgatói, Külügyi Igazgatóság, középiskolák, soproni ASF diákok stb.) |

Az egyes munkacsoportok bemutatkozási lehetőséget kaphatnak különféle műfajokban (pl. kiállítás, koncert, plakátok, filmbemutatók, podcast, prezentációk, adventi vásár stb.)